CELEX: 52015PC0381
Language: hu
Date: 2015-07-31
Title: Javaslat A TANÁCS HATÁROZATA az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodásban meghatározott EPA-bizottság eljárási szabályzatával kapcsolatos európai uniós álláspontról

EURÓPAI BIZOTTSÁG
            Brüsszel, 2015.7.31.
            COM(2015) 381 final
            2015/0166(NLE)
            Javaslat
            A TANÁCS HATÁROZATA
            az egyrészről az Európai Közösség és tagállamai, másrészről a közép-afrikai félx0002 közötti gazdasági partnerségi megállapodásra irányuló ideiglenes megállapodásban meghatározott EPA-bizottság eljárási szabályzatával kapcsolatos európai uniós álláspontról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               az egyrészről az Európai Közösség és tagállamai, másrészről a közép-afrikai fél (jelenleg a Kameruni Köztársaság) közötti gazdasági partnerségi megállapodásra irányuló ideiglenes megállapodás 2009. január 15-én került aláírásra és 2014. augusztus 4. óta ideiglenesen alkalmazandó.
            
            
               Az említett megállapodás 92. cikke létrehozza az EPA-bizottságot, amely felelős a megállapodás szerinti valamennyi terület igazgatásáért és a megállapodásban említett összes feladat teljesítéséért.
            
            
               A 92. cikk azt is meghatározza, hogy a felek megállapodnak az EPA-bizottság összetételéről, szervezetéről és működéséről.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               A javaslat az uniós álláspont kialakítása céljából magában foglalja az Európai Unió Tanácsának egy, az Európai Unió működéséről szóló szerződés 218. cikke (9) bekezdésén alapuló határozata tervezetét. Hasonló határozatok kerültek korábban elfogadásra más gazdasági partnerségi megállapodások eljárási szabályzatának elfogadására.
            
            
               A Tanács e határozata a mellékletében tartalmazza az EPA-bizottság által a következő ülések egyikén meghozandó határozat tervezetét, amelyhez mellékelve megtalálható az EPA-bizottság eljárási szabályzatának tervezete. Az eljárási szabályzatot a két fél elfogadta és parafálta az EPA-bizottság alakuló ülésén, amelyre 2015. május 11–12-én, Brüsszelben került sor.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Az átmeneti megállapodásban szerepel az eljárási szabályzat létrehozására vonatkozó kötelezettség. A megállapodás két részes fele korábban konzultációt folytatott, és a szöveget elfogadta és parafálta az EPA-bizottság alakuló ülésén, amelyre 2015. május 11–12-én, Brüsszelben került sor.
            
            
               E javaslat kapcsán nem került sor hatásvizsgálatra, mivel a kezdeményezés nem jár a gazdaságot, a társadalmat vagy a környezetet közvetlenül érintő hatással.
            
            
               4.KÖLTSÉGVETÉSI HATÁSOK
            
            
               
                  A költségvetési hatások az igazgatási kiadásokra korlátozódnak.
               
            
            
               2015/0166 (NLE)
            
            
               Javaslat
            
            
               A TANÁCS HATÁROZATA
            
            
               az egyrészről az Európai Közösség és tagállamai, másrészről a közép-afrikai fél
                  1
                közötti gazdasági partnerségi megállapodásra irányuló ideiglenes megállapodásban meghatározott EPA-bizottság eljárási szabályzatával kapcsolatos európai uniós álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unióról szóló szerződésre, valamint az Európai Unió működéséről szóló szerződésre, és különösen annak 207. és 209. cikkére, valamint 218. cikkének (9) bekezdésére,
            
         
         
            
               tekintettel az egyrészről az Európai Közösség és tagállamai, másrészről a közép-afrikai fél közötti átmeneti gazdasági partnerségi megállapodás aláírásáról és ideiglenes alkalmazásáról szóló 2009/152/EK tanácsi határozatra
                  2
               ,
            
            
               tekintettel az Európai Bizottság javaslatára,
            
            
               mivel:
            
            
               (1)az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodás 2009. január 15-én került aláírásra és 2014. augusztus 4. óta ideiglenesen alkalmazandó.
            
            
               (2)Az említett megállapodás 92. cikke létrehozza az EPA-bizottságot, amely felelős a megállapodás szerinti ügyek igazgatásáért és a megállapodásban említett összes feladat teljesítéséért.
            
            
               (3)A 92. cikk meghatározza, hogy a felek megállapodnak az EPA-bizottság összetételéről, szervezetéről és működéséről.
            
            
               (4)Az Európai Uniónak meg kell határoznia az EPA-bizottság eljárási szabályzatának elfogadásával kapcsolatban képviselendő álláspontot,
            
            
               ELFOGADTA EZT A HATÁROZATOT:
            
            
               1. cikk
            
            
               Az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodásban előírt EPA-bizottság által az eljárási szabályzatáról elfogadandó határozattal kapcsolatosan kialakított európai uniós álláspont az EPA-bizottság határozatának az e határozathoz mellékelt tervezetén alapul.
            
            
               A határozattervezet kisebb jelentőségű, nem lényeges módosítása megengedett a Bizottság vagy a Tanács újabb határozata nélkül.
            
            
               2. cikk
            
            
               Az EPA-bizottság határozatát annak elfogadása után az Európai Unió Hivatalos Lapjában ki kell hirdetni.
            
            
               3. cikk
            
            
               Ez a határozat az elfogadásának napján lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  Jelenleg a gazdasági partnerségi megállapodásra irányuló ideiglenes megállapodás céljából a közép-afrikai felet a Kameruni Köztársaság alkotja, amely eddig az egyetlen ország, amely aláírta és ratifikálta a megállapodást.
               
               
                  
                     (2)
                  HL L 57., 2009.2.28., 1. o.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2015.7.31.
            COM(2015) 381 final
            MELLÉKLET
            a következőhöz:
            A Tanács határozata
            az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodásban meghatározott EPA-bizottság eljárási szabályzatával kapcsolatos európai uniós álláspontról
            
               
         
         
            
               MELLÉKLET
            
            
               az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodással létrehozott
            
            
               EPA-BIZOTTSÁG ...-i …/2015 HATÁROZATA
            
            
               az EPA-bizottság eljárási szabályzatának elfogadásáról
            
            
               AZ EPA-BIZOTTSÁG, 
            
            
               tekintettel a 2009. január 15-én Brüsszelben aláírt, és 2014. augusztus 4. óta ideiglenesen alkalmazandó, egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodásra (a továbbiakban: a megállapodás),
            
            
               mivel az említett megállapodás és e határozat értelmében a közép-afrikai felet a Kameruni Köztársaság alkotja,
            
            
               tekintettel az EPA-bizottsággal kapcsolatos megállapodás 92. cikkére,
            
            
               mivel a megállapodás előírja, hogy a felek megállapodnak az EPA-bizottság összetételéről, szervezetéről és működéséről,
            
            
               A KÖVETKEZŐKÉPPEN HATÁROZOTT: 
            
            
               1. cikk
            
            
               Az EPA-bizottság eljárási szabályzatát az I. melléklet tartalmazza.
            
            
               Az eljárási szabályzat nem érinti a megállapodásban meghatározott vagy az EPA-bizottság által megállapítható különleges szabályokat.
            
            
               2. cikk
            
            
               Ez a határozat az aláírása napján lép hatályba. 
            
            
               Kelt …, …-án/-én.
            
            
                     
                        a Kameruni Köztársaság részéről
                     
                  
                  
                     
                        az Európai Unió részéről
                     
                  
               
               MELLÉKLET
            
            
               az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra irányuló ideiglenes megállapodással létrehozott
            
         
         
            
               EPA-BIZOTTSÁG ELJÁRÁSI SZABÁLYZATA
            
            
               I. FEJEZET:
            
            
               ÁLTALÁNOS RENDELKEZÉSEK
            
            
               1. cikk
            
            
               Az EPA-bizottság feladatai
            
            
               A gazdasági partnerségi megállapodással foglalkozó bizottság felelős az e megállapodás alkalmazási körébe tartozó valamennyi terület igazgatásáért és az e megállapodásban említett valamennyi feladat teljesítéséért.
            
            
               Az EPA-Bizottság feladatai a következők:
            
            
               (1)A kereskedelem területén:
            
            
               a)felügyeli és biztosítja a megállapodás rendelkezéseinek végrehajtását és megfelelő alkalmazását; Ebből a célból meg kell vizsgálnia és ajánlania kell prioritást élvező együttműködési területeket;
            
            
               b)értékeli a megállapodás keretében kapott eredményeket, és adott esetben gondoskodik a megállapodás rendelkezéseinek tökéletesítéséről;
            
            
               c)intézkedéseket tesz a megállapodás értelmezéséből vagy alkalmazásából eredő viták elkerülése és/vagy rendezése érdekében;
            
            
               d)nyomon követi a regionális integráció és a felek közötti gazdasági és kereskedelmi kapcsolatok alakulását;
            
            
               e)nyomon követi és értékeli a megállapodás végrehajtásának a felek fenntartható fejlődésére gyakorolt hatását;
            
            
               f)megvitatja és meghozza azokat az intézkedéseket, amelyek ösztönző hatással lehetnek a kereskedelemre, a beruházásokra és a felek közötti üzleti lehetőségekre;
            
            
               g)megvitat valamennyi, a megállapodással összefüggő kérdést, valamint minden olyan más kérdést, amely veszélyeztetheti a megállapodás céljainak megvalósítását.
            
            
               (2)A fejlesztési együttműködés területén:
            
            
               a)biztosítja a fejlesztési együttműködésre vonatkozó, a megállapodás hatálya alá tartozó rendelkezések alkalmazását;
            
            
               b)a többi partnerrel együtt nyomon követi és koordinálja a megállapodásban meghatározott együttműködési rendelkezések végrehajtását;
            
            
               c)rendszeres időközönként felülvizsgálja a megállapodásban meghatározott együttműködési prioritásokat, és adott esetben új prioritások felvételére tesz ajánlást;
            
            
               d)gondoskodik a megállapodáshoz mellékelt közös útmutató dokumentum végrehajtásáról.
            
         
         
            
               II. FEJEZET
            
            
               SZERVEZET
            
            
               2. cikk
            
            
               Összetétel és elnökség
            
            
               (1)Az EPA-bizottságot egyrészről az Európai Unió képviselői, másrészről a Kameruni Köztársaság képviselői alkotják, miniszteri vagy vezető tisztviselői szinten.
            
            
               (2)Az eljárási szabályzatban szereplő „felek” meghatározása a megállapodás 95. cikkében foglaltak szerint történik.
            
            
               (3)A bizottság elnöki tisztét az Európai Unió képviselője és a Kameruni Köztársaság képviselője látja el, 12 hónapos időszakonként felváltva. Az első elnökségi időszak a megállapodásban említett bizottság első ülésének napján kezdődik, és ugyanazon év december 31-én ér véget. Az elnöki tisztet elsőként a Kameruni Köztársaság képviselője tölti be.
            
            
               3. cikk
            
            
               Megfigyelők
            
            
               (1)Az EPA-bizottság üléseire meghívást kapnak a Közép-afrikai Gazdasági és Pénzügyi Közössége (Communauté Économique et Monétaire des États de l'Afrique centrale, CEMAC) Bizottságának és a Közép-afrikai Államok Gazdasági Közösség (Communauté Economique des États de l'Afrique centrale, CEEAC) Főtitkárságának képviselői.
            
            
               (2)A felek dönthetnek úgy, hogy az EPA-bizottság ülésére megfigyelőként meghívják a civil társadalom és a magánszektor képviselőit, valamint szakértőket és az általuk szabadon választott más személyt.
            
            
               (3)Az EPA-bizottság dönthet úgy, hogy az ülések érzékeny kérdéseket érintő részein és az EPA-bizottság döntéshozatalakor a megfigyelők nem vehetnek részt az ülésen.
            
            
               4. cikk
            
            
               Titkárság
            
            
               Az Európai Bizottság, illetve a Kameruni Köztársaság 12 hónapos időszakonként felváltva látja el az EPA-bizottság titkári feladatait. Ezek az időszakok egybeesnek az EPA-bizottság elnökségi időszakával. 
            
            
               5. cikk
            
            
               Albizottságok
            
            
               A bizottság hatáskörének hatékony gyakorlása érdekében a megállapodással kapcsolatos egyes témakörökért felelős, irányítása alatt álló albizottságokat hozhat létre. A bizottság ebből a célból meghatározza az említett albizottságok összetételét és feladatait.
            
            
               III. FEJEZET
            
            
               MŰKÖDÉS
            
         
         
            
               6. cikk
            
            
               Határozatok és ajánlások
            
            
               (1)Az EPA-bizottság egyhangúlag hozza meg határozatait és ajánlásait.
            
            
               (2)Az EPA-bizottság a megállapodás keretében felmerülő bármely általános AKCS–EU érdekeltségű ügyet az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött partnerségi megállapodás (a továbbiakban: Cotonoui Megállapodás) 15. cikkében meghatározott AKCS–EU Miniszterek Tanácsa elé terjesztheti.
            
            
               (3)Az ülések közötti időszakban az EPA-bizottság írásbeli eljárás útján, mindkét fél egyetértése mellett határozatokat, illetve ajánlásokat fogadhat el. Az írásbeli eljárás a felek közötti jegyzékváltást jelent.
            
            
               (4)Az EPA-bizottság határozatai és ajánlásai a „határozat” vagy „ajánlás” címet viselik, amelyet sorszám, az elfogadás időpontja, valamint a tartalom megjelölése követ. Mindegyik határozat rendelkezik a hatálybalépésének időpontjáról.
            
            
               (5)Az EPA-bizottság által elfogadott határozatokat és ajánlásokat az EU-fél részéről az Európai Bizottság egy képviselője, valamint a Kameruni Köztársaság egy képviselője hitelesíti.
            
            
               (6)A határozatokat és ajánlásokat az EPA-bizottság dokumentumaiként kell továbbítani a feleknek.
            
            
               7. cikk
            
            
               Levelezés
            
            
               (1)Az EPA-bizottságnak címzett valamennyi levelet a titkárságához kell irányítani.
            
            
               (2)A titkárság gondoskodik arról, hogy az EPA-bizottságnak címzett valamennyi levelet továbbítsák a bizottság elnökéhez, és amennyiben indokolt, ezen eljárási szabályzat 10. cikkében említett dokumentumként köröztessék minden egyes félnek a megállapodás 92. cikkében meghatározott kapcsolattartó pontja között.
            
            
               (3)Az EPA-bizottság elnökétől származó leveleket a felek kapcsolattartó pontjainak a titkárság küldi el, és amennyiben indokolt, ezen eljárási szabályzat 10. cikkében említett dokumentumként körözteti az EPA-bizottság többi tagjai között.
            
            
               8. cikk
            
            
               Ülések
            
            
               (1)Az EPA-bizottság rendszeres – legfeljebb éves – időközönként ülésezik, valamint rendkívüli üléseket is tart, amennyiben a körülmények úgy kívánják, és a felek erről közösen megegyeznek.
            
            
               (2)Az EPA-bizottság üléseinek helyszínéről és időpontjáról a felek közösen állapodnak meg.
            
            
               (3)Az EPA-bizottság üléseit a másik féllel folytatott konzultációt követően az elnöki tisztséget betöltő fél hívja össze.
            
            
               (4)A meghívókat az adott ülést megelőzően legalább 15 nappal meg kell küldeni a résztvevőknek.
            
            
               9. cikk
            
         
         
            
               Küldöttségek
            
            
               Az egyes üléseket megelőzően az EPA-bizottság elnökét tájékoztatni kell az Európai Unió, a Kameruni Köztársaság és az esetleges megfigyelők küldöttségeinek tervezett összetételéről.
            
            
               10. cikk
            
            
               Dokumentáció
            
            
               Amennyiben az EPA-bizottság tanácskozásai írott dokumentumokon alapulnak, ezeket a dokumentumokat a titkárság az EPA-bizottság dokumentumaiként – legalább az ülés kezdete előtt 14 nappal – számmal látja el és körözteti.
            
            
               11. cikk
            
            
               Az ülések napirendje
            
            
               (1)Az EPA-bizottság titkársága a felek által tett javaslatok alapján összeállítja az egyes ülések tervezett napirendjét. A tervezett napirendet a titkárság az ülés előtt legalább 15 nappal elküldi a felek kapcsolattartó pontjához.
            
            
               (2)A tervezett napirend azokat a pontokat tartalmazza, amelyek napirendre tűzésére az ülés kezdete előtt legalább 21 nappal kérelem érkezett a titkársághoz, de csak azok a pontok kerülnek fel a tervezett napirendre, amelyeknél a kapcsolódó dokumentumokat legkésőbb az előzetes napirend elküldésének napjáig megkapta a titkárság.
            
            
               (3)Az EPA-bizottság minden ülés elején elfogadja a napirendet. A felek egyetértésével a napirendbe a tervezett napirenden kívüli pontokat is fel lehet venni.
            
            
               (4)Az EPA-bizottság elnöke a felek beleegyezésével bizonyos témakörökre vonatkozó tájékoztatás céljából szakértőket kérhet fel az ülésen való részvételre.
            
            
               (5)Az elnök a felekkel egyetértésben az adott ügy sajátosságaira való tekintettel lerövidítheti az (1) és (2) bekezdésben meghatározott határidőket.
            
            
               12. cikk
            
            
               Jegyzőkönyv
            
            
               (1)Minden egyes ülés végén az EPA-bizottság tagjai elkészítik és aláírják az összefoglaló következtetéseket.
            
            
               (2)A titkárság legfeljebb egy hónapon belül elkészíti az egyes ülések jegyzőkönyvtervezetét.
            
            
               (3)Főszabályként a jegyzőkönyv összefoglalja az egyes napirendi pontokat, adott esetben az alábbiak megjelölésével:
            
            
               a)az EPA-bizottsághoz benyújtott valamennyi dokumentum,
            
            
               b)valamennyi olyan nyilatkozat, amelynek a jegyzőkönyvbe való felvételét az EPA-bizottság valamely tagja kérte,
            
            
               c)az egyes kérdésekkel kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések.
            
         
         
            
               (4)A jegyzőkönyv tartalmazza továbbá az EPA-bizottság résztvevőinek, valamint az őket kísérő delegációk tagjainak és az ülésen részt vevő esetleges megfigyelőknek a névsorát is.
            
            
               (5)Az ülés napját követő két hónapon belül a két fél írásban jóváhagyja a jegyzőkönyvet. A jóváhagyást követően a jegyzőkönyv két példányát a titkárság aláírásával látja el, és a felek mindegyike kap egy eredeti példányt ezekből a hiteles dokumentumokból.
            
            
               13. cikk
            
            
               Nyilvánosság
            
            
               (1)Amennyiben a felek erről másként nem határoznak, az EPA-bizottság ülései nem nyilvánosak.
            
            
               (2)A felek dönthetnek úgy, hogy az EPA-bizottság határozatait saját hivatalos lapjukban közzéteszik.
            
            
               IV. FEJEZET
            
            
               ZÁRÓ RENDELKEZÉSEK
            
            
               14. cikk
            
            
               Nyelvhasználatra vonatkozó szabályok
            
            
               (1)Az EPA-bizottság munkanyelvei a felek közös hivatalos nyelvei.
            
            
               (2)Az EPA-bizottság tanácskozásainak, valamint határozatai és ajánlásai elfogadásának alapját az (1) bekezdésben hivatkozott nyelvek valamelyikén készített dokumentumok és javaslatok képezik.
            
            
               15. cikk
            
            
               Kiadások
            
            
               (1)A felek mindegyike viseli az EPA-bizottság ülésein való részvételével kapcsolatos személyzeti, utazási és ellátási költségeket, valamint a postai és távközlési kiadások terén felmerülő költségeket.
            
            
               (2)Az ülések megrendezésével és a dokumentumok sokszorosításával kapcsolatos kiadásokat az ülést rendező fél viseli.
            
            
               (3)Az üléseken való tolmácsolással, valamint a határozatoknak és ajánlásoknak az EPA-bizottság munkanyelveire való fordításával kapcsolatos költségeket az ülést rendező fél viseli. Az üléseken való tolmácsolással, valamint a határozatoknak és ajánlásoknak az Európai Unió többi hivatalos nyelvére való fordításával kapcsolatos költségeket az EU-fél viseli.
            
            
               16. cikk
            
            
               Az eljárási szabályzat módosítása
            
            
               A 6. cikk (1) bekezdésével összhangban az eljárási szabályzat az EPA-bizottság határozatával módosítható.